

**กรมการแพทย์ส่งทีมแพทย์ พยาบาล ดูแลพระภิกษุและผู้แสวงบุญชาวพุทธ ในดินแดนพุทธภูมิ สาธารณรัฐอินเดีย**

กรมการแพทย์ โดยโรงพยาบาลสงฆ์ ส่งทีมบุคลากรทางการแพทย์ จากโรงพยาบาลและสถาบันต่างๆ ในสังกัด ลงพื้นที่ปฏิบัติงานดูแลสุขภาพพระภิกษุ สามเณร ชาวไทยที่เดินทางไปแสวงบุญในช่วงเทศกาลฯ ในดินแดนพุทธภูมิ สาธารณรัฐอินเดีย

 **นายแพทย์ณัฐพงศ์ วงศ์วิวัฒน์ รองอธิบดีกรมการแพทย์** กล่าวว่า ในช่วงระหว่างเดือนพฤศจิกายนถึงเดือนมีนาคม
ของทุกปี กลุ่มคนไทยมักเดินทางไปแสวงบุญตามความเชื่อทางศาสนา เพื่อไปสักการะสถานที่สำคัญที่เป็นจุดหมายของชาวพุทธ ได้แก่ สังเวชนียสถาน 4 ตำบล ได้แก่ ลุมพินีวัน พุทธคยา สารนาถ และกุสินารา กระทรวงสาธารณสุขจึงได้มอบหมายให้กรมการแพทย์ส่งทีม
แพทย์ พยาบาล และเภสัชกร ลงพื้นที่ดำเนินโครงการดูแลรักษาผู้ป่วยพระภิกษุและผู้แสวงบุญชาวพุทธในสถานพยาบาลของวัดไทยในดินแดนพุทธภูมิระหว่างเทศกาลแสวงบุญของชาวพุทธ โดยเริ่มดำเนินการมาตั้งแต่ปีงบประมาณ พ.ศ. 2553 เป็นต้นมา
เพื่อให้บริการรักษาพยาบาลพระภิกษุ สามเณร และพุทธศาสนิกชน อีกทั้งยังเป็นการเสริมสร้างความสัมพันธ์ระหว่างประเทศไทย
กับสาธารณรัฐอินเดีย และสหพันธ์สาธารณรัฐประชาธิปไตยเนปาล โดยเฉพาะอย่างยิ่งด้านการพัฒนางานสาธารณสุข คุณภาพชีวิตของประชาชนทั้ง 3 ประเทศ และสนับสนุนการเป็น Medical Hub ของประเทศอีกด้วย พร้อมกันนี้ คณะผู้บริหารระดับสูงของกระทรวงสาธารณสุขได้เดินทางเข้าร่วมโครงการอุปสมบทพระภิกษุ ชีพราหมณ์ในครั้งนี้ด้วย ในระหว่างวันที่ 5 – 15 พฤศจิกายน 2566 ณ ดินแดนพุทธภูมิ สาธารณรัฐอินเดีย เพื่อถวายพระกุศลสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก

 **ด้านนายแพทย์อภิชัย สิรกุลจิรา ผู้อำนวยการโรงพยาบาลสงฆ์** กล่าวว่า โรงพยาบาลสงฆ์ได้รับมอบหมายให้ดำเนินโครงการดูแลรักษาผู้ป่วยพระภิกษุและผู้แสวงบุญชาวพุทธในสถานพยาบาลของวัดไทยในดินแดนพุทธภูมิระหว่างเทศกาลแสวงบุญของชาวพุทธ ตั้งแต่ปีงบประมาณ พ.ศ. 2566 และให้ดำเนินการต่อในปีงบประมาณ พ.ศ. 2567 ระหว่างวันที่ 2 พฤศจิกายน 2566 ถึง วันที่ 16 กุมภาพันธ์ 2567 โดยจัดทีมแพทย์ พยาบาล และเภสัชกร จากโรงพยาบาล และสถาบันต่างๆในสังกัดกรมการแพทย์ ได้แก่ 1.โรงพยาบาลสงฆ์ 2.โรงพยาบาลราชวิถี 3.โรงพยาบาลนพรัตนราชธานี 4.สถาบันสุขภาพเด็กแห่งชาติมหาราชินี 5.โรงพยาบาลเลิดสิน 6.สถาบันมะเร็งแห่งชาติ 7.สถาบันบำบัดรักษาและฟื้นฟูผู้ติดยาเสพติดแห่งชาติบรมราชชนนี (สบยช.) 8.สถาบันโรคทรวงอก 9. โรงพยาบาลมะเร็งชลบุรี 10.โรงพยาบาลมะเร็งลพบุรี 11.โรงพยาบาลมะเร็งอุบลราชธานี และ 12.โรงพยาบาลธัญญารักษ์เชียงใหม่ โดยส่งทีมสหสาขาวิชาชีพเข้าร่วมโครงการทั้งหมด 40 คน โดยแบ่งทีมปฏิบัติการออกเป็น 5 รุ่น จำนวนรุ่นละ 2 ทีม โดย 1 ทีม จะประกอบด้วยแพทย์ 1 คน พยาบาล 2 คน และเภสัชกร 1 คน ในการลงพื้นที่ปฏิบัติงานดูแลพระภิกษุ สามเณร รวมทั้งชาวไทยที่เดินทางไปแสวงบุญในช่วงเทศกาลฯ ณ โรงพยาบาลพระพุทธเจ้า วัดไทยพุทธคยา สถานพยาบาลกุสินาราคลินิก วัดไทยกุสินาราเฉลิมราชย์ สาธารณรัฐอินเดีย รวมทั้งออกหน่วยเคลื่อนที่ ณ สถานพยาบาลอโรคยาคลินิก วัดไทยลุมพินี สหพันธ์สาธารณรัฐประชาธิปไตยเนปาล อีกด้วย

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\* #กรมการแพทย์ #สถานพยาบาลของวัดไทยในดินแดนพุทธภูมิ #เทศกาลแสวงบุญ

-ขอขอบคุณ-